Avainsanat

Tiivistelmä



Avainsanat

1. Valtiontuki — Käsite — Toimenpiteet, joilla pyritään korvaamaan yritykselle julkisen palvelun velvoitteista aiheutuvat kustannukset — Käsitteen ulkopuolelle jääminen — Edellytykset — Selvästi määritellyt julkisen palvelun velvoitteet — Niiden parametrien, joiden perusteella korvaus lasketaan, vahvistaminen objektiivisesti ja avoimesti — Rajaaminen kustannusten korvaamiseen — Sellaisen toimenpiteen lainvastaisuus, jolla osa maksusta siirretään julkiselle yritykselle — Vain yritykselle maksettu osa maksusta on lainvastainen — (EY:n perustamissopimuksen 92 artiklan 1 kohta (josta on muutettuna tullut EY 87 artiklan 1 kohta))

2. Valtiontuki — Tukisuunnitelmat — Kielto toteuttaa suunnitelma ennen komission lopullista päätöstä — Välitön oikeusvaikutus — Ulottuvuus — Ilmoittamatta jäänyt toimenpide, jolla osa maksusta siirretään julkiselle yritykselle — Kansallisten tuomioistuinten velvollisuus estää maksun kantaminen ja sen tuoton jakaminen — (EY:n perustamissopimuksen 93 artiklan 3 kohta (josta on tullut EY 88 artiklan 3 kohta))

3. Tavaroiden vapaa liikkuvuus — Määrälliset rajoitukset — Vaikutukseltaan vastaavat toimenpiteet — Perustamissopimuksen 30 artikla (josta on muutettuna tullut EY 28 artikla) — Soveltamisala — Maksu, joka ei ole perustamissopimuksen 12 tai 95 artiklassa (joista on muutettuina tullut EY 25 ja EY 90 artikla) kielletty rajoitus — Maksu ei kuulu automaattisesti 30 artiklan määräysten soveltamisalaan — (EY:n perustamissopimuksen 12, 30 ja 95 artikla (joista on muutettuina tullut EY 25, EY 28 ja EY 90 artikla))

4. Verotus — Sisäiset maksut — Julkiselle yritykselle sen tarjoamasta palvelusta riippumatta suoritettu satamamaksu — Toimenpiteellä ei syrjitä maahan tuotuja tuotteita — Hyväksyttävyys — (EY:n perustamissopimuksen 12, 30 ja 95 artikla (joista on muutettuina tullut EY 25, EY 28 ja EY 90 artikla))

Tiivistelmä

1. Toimenpidettä, jolla jäsenvaltio siirtää huomattavan osan tavaroiden lastaamisen ja purkamisen yhteydessä kannettavan satamamaksun kaltaisesta maksusta julkiselle yritykselle, ja sen perimistä käyttäjiltä on pidettävä perustamissopimuksen 92 artiklan 1 kohdassa (josta on muutettuna tullut EY 87 artiklan 1 kohta) tarkoitettuna valtiontukena siltä osin kuin se vaikuttaa jäsenvaltioiden väliseen kauppaan vaikuttavana, jos se ei liity selvästi määritellyn, julkiseen palveluun kuuluvan tehtävän täyttämiseen ja/tai tämän tehtävän suorittamiseksi tarvittavaa korvausta ei ole laskettu etukäteen vahvistettujen muuttujien perusteella objektiivisesti ja avoimesti, jotta vältettäisiin sellaisen taloudellisen edun sisältyminen korvaukseen, joka olisi omiaan suosimaan julkista yritystä suhteessa sen kilpailijayrityksiin. Jotta näin ei olisi, korvaus ei saa ylittää sitä määrää, joka tarvitaan kattamaan kaikki julkisen palvelun velvoitteiden täyttämisestä aiheutuvat kustannukset tai osa niistä, kun otetaan huomioon kyseisestä toiminnasta saadut tulot ja kohtuullinen voitto.

ks. 31, 32, 35, 39, 40 ja 47 kohta sekä tuomiolauselman 1 kohta

2. Siitä, että perustamissopimuksen 93 artiklan 3 kohdan (josta on tullut EY 88 artiklan 3 kohta) viimeisellä virkkeellä on hyväksytty olevan välitön oikeusvaikutus, seuraa, että tässä artiklassa tarkoitetun täytäntöönpanokiellon välitön sovellettavuus koskee kaikkia tukia, jotka on toteutettu niitä ilmoittamatta. Kansallisten tuomioistuinten tehtäviin kuuluu turvata oikeussubjektien oikeudet sen mahdollisen tilanteen varalta, että kansalliset viranomaiset eivät noudata täytäntöönpanokieltoa, ja niiden on kansallisen oikeutensa mukaisesti määrättävä kaikista seuraamuksista estääkseen sekä maksun osan siirtämisen tuensaajayrityksille että sen kantamisen.

ks. 42 ja 47 kohta sekä tuomiolauselman 1 kohta

3. Perustamissopimuksen 30 artiklan (josta on muutettuna tullut EY 28 artikla) soveltamisala ei käsitä tulleja vaikutukseltaan vastaavia maksuja koskevien perustamissopimuksen määräysten (perustamissopimuksen 12 artikla (josta on muutettuna tullut EY 25 artikla) ja EY:n perustamissopimuksen 16 artikla (kumottu Amsterdamin sopimuksella)) eikä syrjiviin sisäisiin veroihin ja maksuihin liittyvien perustamissopimuksen määräysten (95 artikla, josta on muutettuna tullut EY 90 artikla) soveltamisalaa. Tästä seuraa, että jos ilmenee, että tavaran lastaamisen ja purkamisen yhteydessä kannetun satamamaksun kaltainen maksu kuuluu perustamissopimuksen 12 tai 95 artiklan soveltamisalaan, on sovellettava jommankumman artiklan määräyksiä eikä perustamissopimuksen 30 artiklaa. Siitä mahdollisesta seikasta, että tämä maksu ei ole mainituissa 12 tai 95 artiklassa kielletty rajoitus, ei aiheudu, että edellä mainittu maksu kuuluisi automaattisesti edellä mainitun 30 artiklan määräysten soveltamisalaan.

ks. 56 ja 58 kohta

4. Toimenpiteellä, jolla jäsenvaltio säätää tavaroiden lastaamisesta ja purkamisesta kannettavan satamamaksun kaltaisen maksun perimisestä ja tämän sisäisen maksun tuoton huomattavan osan siirtämisestä julkiselle yritykselle siten, ettei näin siirretty määrä vastaa sen todellisuudessa tarjoamaa palvelua, ja jolla ei millään tavoin syrjitä muista jäsenvaltioista peräisin olevia tuotteita, ei rikota perustamissopimuksen 95 artiklan (josta on muutettuna tullut EY 90 artikla) määräyksiä.

ks. 62 kohta ja tuomiolauselman 2 kohta